Nariadenie Komisie (ES) č. 631/2003
zo 7. apríla 2003,
ktorým sa mení a dopĺňa nariadenie (ES) č. 1334/2002 stanovujúce podrobné pravidlá na uplatňovanie nariadenia Rady (ES) č. 1638/98, pokiaľ ide o podmienky na schválenie a lehoty pracovných programov organizácií prevádzkovateľov v sektore olív pre hospodárske roky 2002/2003 a 2003/2004
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1638/98 z 20. júla 1998, ktorým sa mení a dopĺňa nariadenie č. 136/66/EHS o zriadení spoločnej organizácie trhu s olejmi a tukmi [1], naposledy zmenené a doplnené nariadením (ES) č. 1513/2001 [2] a najmä na jeho článok 4a ods. 4 písm. a) a písm. c),
keďže:
(1) Nariadenie Komisie (ES) č. 1334/2002 [3], naposledy zmenené a doplnené nariadením (ES) č. 1965/2002 [4], ktorým sa stanovujú pravidlá na schválenie a pracovné programy organizácií prevádzkovateľov v sektore olív pre hospodárske roky 2002/2003 a 2003/2004, na účely financovania spoločenstvom podľa článku 4a nariadenia (ES) č. 1638/98. S cieľom zjednodušiť správy týchto ustanovení a podporiť rozsiahlu účasť organizácií v uvedenom sektore je potrebné niektoré podmienky na schválenie združení organizácií producentov v sektore zmeniť a doplniť.
(2) Ustanovenia o financovaní pracovných programov sú nové, vypracovanie pracovných programov schválených organizáciami prevádzkovateľov si vyžaduje značnú prípravnú prácu. Príslušné lehoty uvedené v nariadení (ES) č. 1334/2002 by sa mali preto predĺžiť.
(3) Nariadenie (ES) č. 1334/2002 by sa malo príslušne zmeniť a doplniť.
(4) Opatrenia stanovené v tomto nariadení sú v súlade so stanoviskom Riadiaceho výboru pre oleje a tuky,
PRIJALA TOTO NARIADENIE:
Článok 1
Nariadenie (ES) č. 1334/2002 sa mení a dopĺňa takto:
1. Článok 2 ods. 3 sa nahrádza týmto:
"3. Bez toho aby bol dotknutý článok 10 ods. 1 nariadenia sa organizácie prevádzkovateľov v sektore olív a ich združení schválené podľa článku 20c nariadenia č. 136/66/EHS a ostatné organizácie prevádzkovateľov v sektore olív uznané členským štátom, ktoré predložia pracovný program v súlade s článkom 5, považujú za schválené podľa tohto nariadenia, pokiaľ spĺňajú kritéria uvedené v odsekoch 1 a 2. Združenia organizácií producentov však môžu zahŕňať maximálne 10 % organizácií producentov, ktoré nie sú schválené podľa písmena a) alebo maximálne sedem takýchto organizácií."
2. V článku 3 ods. 1 sa dátum "31. marca 2003" nahrádza dátumom "31. mája 2003".
3. V prvom pododseku článku 5 ods. 2 sa dátum "31. marca 2003" nahrádza dátumom "31. mája 2003".
4. V prvom pododseku článku 6 ods. 3 sa dátum "31. mája 2003" nahrádza dátumom "31. júla 2003".
5. V prvom a druhom pododseku článku 11 ods. 2 sa dátum "30. júna 2003" nahrádza dátumom "5. septembra 2003".
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskej únie.
Bude sa uplatňovať od 31. marca 2003.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 7. apríla 2003